Etterlatt etter «Scandinavian Star»-brannen:
Mandag ettermiddag besluttet politimesteren i Oslo å sette ned en arbeidsgruppe som skal vurdere de eksisterende dokumentene og opplysningene etter «Scandinavian Star»-brannen 7. april 1990 på nytt. - Arbeidet vil pågå frem mot nyttår, og så vil de komme med en tilråding om det bør åpnes ny etterforskning i saken, sa Hans Sverre Sjøvold til VG mandag ettermiddag. Gruppen vil bestå av åtte etterforskere, og både Oslo politidistrikt, Kripos og Økokrim vil være representert.Rune Hogstad mistet søsteren i brannen for 23 år siden. Beslutningen fra politimester Sjøvold var ikke det Hogstad hadde håpet aller mest på. - Jeg synes dette er å dra ut tiden. Det de nå vet, har de visst siden april, så en slik undersøkelsesgruppe kunne vært satt ned allerede da, sier Hogstad til VG. Likevel understreker han at han er glad for at politiet tar ett skritt videre.- Jeg håper av hele mitt hjerte at sannheten kommer frem og at vi får fred fra det vi har levd med i 23 år. Den nye gruppen bør gå grundig inn i denne saken og ta den på alvor, sier han. Bakgrunn: De uløste gåtene etter «Scandinavian Star»-katastrofen Hogstad frykter imidlertid at norsk politi ikke ønsker å komme i en situasjon der de må erkjenne at tidligere etterforskning ikke har vært god nok. - Jeg er livredd for at de ikke går grundig nok inn i det. Men jeg håper, sier Hogstad.Styremedlem Jan Harsem i Støttegruppen for etterlatte og overlevende etter mordbrannen på «Scandinavian Star» hadde ikke hørt noe fra politiet da VG snakket med ham mandag kveld. - Men jeg synes det de har kommet frem til er veldig gledelig. Det er flott at de gjør det, sier Harsem. - Det har gått med mye tid til vurderinger allerede. Men politiet får ta den tiden de trenger. Jeg synes det politimesteren sier viser at de nå tar det alvorlig. Han reagerer imidlertid på Oslo-politimester Hans Sverre Sjøvolds uttalelser til VG om noe av årsaken til at en ny arbeidsgruppe er satt ned.Kort tid etter at politiet hadde hatt et møte med Stiftelsen Etterforskning av mordbrannen på Scandinavian Star i Oslo i ettermiddag, uttalte politimesteren følgende: - Mange av de konklusjonene eller spekulasjonene som Stiftelsen har kommet med innebærer en annen forståelse av faktum i saken enn det som har vært så langt. - Det det dreier seg om mye mer enn spekulasjoner fra Stiftelsen. Det er åpenbart at forholdene rundt denne brannen er opplyst på en helt annen måte i dag enn da saken først ble avsluttet i 1991, sier Harsem.
Rune Hogstad mistet søsteren i «Scandinavian Star»-brannen. Han håper at politiet nå vil gjøre en grundig gjennomgang av saken, men frykter det motsatte.